**Դանիել Իոաննիսյան** (նոյեմբերի 27, 1987(1987-11-27)), հայ հասարակական գործիչ, «Իրազեկ քաղաքացիների միավորում» հասարակական կազմակերպության հիմնադիր և ծրագրերի համակարգող։

Կենսագրություն
--------------

Ծնվել է 1987 թվականի նոյեմբերի 27-ին։ 2011 թվականին ավարտել է ԵՊՀ ֆիզիկայի ֆակուլտետի մագիստրատուրան։ 2007 թվականից գործունեություն է ծավալել Հայաստանի ընդդիմադիր քաղաքական դաշտում («Ժառանգություն» կուսակցությունում)։ Իսկ 2010-2011 թվականներին աշխատել է 4-րդ գումարման ՀՀ Ազգային ժողովում՝ որպես պատգամավոր Լարիսա Ալավերդյանի օգնական՝ պատրաստելով իրավապահ համակարգի օրենսդրական փոփոխությունների տարբեր փաթեթներ։ 2011 թվականից աշխատել է տարբեր տեղական լրատվամիջոցների համար, աշխատել է որպես իրավապահ համակարգի վերլուծաբան, այդ թվում՝ եղել է սյունյակավար «ՀԵՏՔ» առցանց պարբերականում, ինչպես նաև թղթակից և ոստիկանության հարցերով փորձագետ «Հայկական ժամանակ» օրաթերթում։ 2013 թվականին Իոաննիսյանը թողել է քաղաքական դաշտում իր անմիջական մասնակցությունը և 2014 թվականին հիմնել է «Իրազեկ քաղաքացիների միավորում» հասարակական կազմակերպությունը։

Դանիել Իոաննիսյանը ցուցաբերել է հանրային ակտիվություն, մասնավորապես՝ բարեփոխումների և ընտրական գործընթացների բարելավման ոլորտներում։

2016 թվականից հանդիսանում է «Անկախ դիտորդ» դիտորդական առաքելության խոսնակ, իսկ ապա շտաբի համակարգող։ 2018 թվականին զբաղեցրել է վարչապետին առընթեր ընտրական օրենսդրության բարեփոխումների հանձնաժողովի քարտուղարի պաշտոնը։ Որպես «Իրազեկ քաղաքացիների միավորման» ներկայացուցիչ՝ 2019 թվականից հակակոռուպցիոն քաղաքականության խորհրդի անդամ է։ Նույն թվականի դեկտեմբերից կառավարության նշանակմամբ հանդիսանում է Հանրային խորհրդի անդամ։ 2020-2022 թթ․՝ ոստիկանության բարեփոխումները համակարգող խորհրդի անդամ։ 2020 թվականին վարչապետի որոշմամբ ընդգրկվել է Սահմանադրական բարեփոխումների մասնագիտական հանձնաժողովի կազմում, որտեղ վերանշանակվել է 2022 թվականի հունվարին։

2020 թվականի 44-օրյա պատերազմի ընթացքում Դանիել Իոաննիսյանն Արցախում հավաքագրում էր փաստեր Ադրբեջանի գործած ռազմական հանցագործությունների ու արգելված զինատեսակների օգտագործման մասին, որոնք տեղ են գտել մի շարք միջազգային զեկույցներում։

### Տնօրենների հայցը ընդդեմ Իոաննիսյանի

Տե՛ս նաև՝ Հայաստանի խորհրդարանական ընտրություններ 2017
2017 թվականի ապրիլի 2-ին կայացած Հայաստանի խորհրդարանական ընտրություններից առաջ՝ մարտի 24-ին Դանիել Իոաննիսյանի հիմնած «Իրազեկ քաղաքացիների միավորումը» sut.am կայքում ձայնագրություններ էր հրապարակել, որոնք փաստում էին, որ դպրոցների ու մանկապարտեզների 114 տնօրեններ զբաղված են եղել իշխող Հայաստանի Հանրապետական կուսակցության օգտին ձայներ հավաքագրելով։ Ընտրություններից հետո՝ ապրիլի 10-ին 30 տնօրեններ «զրպարտանք և բարի համբավի արատավորում» մեղադրանքով հայց են ներկայացրել Աջափնյակ և Դավթաշեն վարչական շրջանների ընդհանուր իրավասության դատարան, պահանջելով պարտավորեցնել Դանիել Իոաննիսյանին հերքում հրապարակել և փոխհատուցել իրենց պատճառած վնասը, յուրաքանչյուրին վճարել 2 միլիոն դրամ, իսկ ընդհանուր առմամբ՝ 60 միլիոն դրամ։

Տնօրենների փաստաբան Հարություն Հարությունյանը պնդում է, որ «տարածվել են զրպարտիչ նյութեր»։ Իոաննիսյանի փաստաբան Արամազդ Կիվիրյանը, մինչդեռ, ասում էր, որ Իոաննիսյանն «ընդամենը արձանագրել է փաստը, և դրանում որևէ զրպարտություն չկա»։ 2017 թվականի հուլիսին բոլոր 30 տնօրենները հրաժարվեցին հայցադիմումներից։

Ծանոթագրություններ
------------------

1. ↑  *«Սորոսական Դանիել Իոաննիսյանի գույքի նկատմամբ հայտարարվել է հետախուզում»* հոդված zham.am կայքում, *(արխիվացված 28․07․2023 թվականին)*։
2. ↑  *«Ամերիկայում ես կարևոր մարդկանց հետ հանդիպումներ եմ ունենալու․ Իոաննիսյան»* հոդված yerevan.today կայքում, *(արխիվացված 28․07․2023 թվականին)*։
3. ↑  «Անկախ դիտորդ» դաշինքը հանցագործության մասին երկու հաղորդում է ուղարկել․ Դանիել Իոաննիսյան
4. ↑  *«Եթե Սորոսի հիմնադրամը ցանկանար գործել Արցախում, այդպես էլ կլիներ. Դանիել Իոաննիսյան»* հոդված politik.am կայքում, *(արխիվացված 28․07․2023 թվականին)*։
5. ↑  [  *«Եթե Սորոսի հիմնադրամը ցանկանար գործել Արցախում, այդպես էլ կլիներ. Դանիել Իոաննիսյան»* հոդված hayacq.com կայքում,] *(արխիվացված 28․07․2023 թվականին)*։
6. 1 2  «մեր թիմը | Իրազեկ քաղաքացիների միավորում». 2016 թ․ հունվարի 8. Վերցված է 2022 թ․ մարտի 25-ին.
7. ↑  «Ստեղծվել է վարչապետին առընթեր ընտրական օրենսդրության բարեփոխումների հանձնաժողով». *Hetq.am*. Վերցված է 2022 թ․ մարտի 25-ին.
8. ↑
9. ↑  «Կառավարության որոշումներ - Հայաստանի Հանրապետության էլեկտրոնային կառավարում | e-gov». *www.e-gov.am*. Վերցված է 2022 թ․ մարտի 25-ին.
10. ↑  «Հայտարարություն՝ Ոստիկանության բարեփոխումները համակարգող խորհրդի անհատական կազմում հասարակական կազմակերպությունների ներգրավման նպատակով հայտարարված մրցույթի արդյունքների ամփոփման վերաբերյալ».
11. ↑
12. ↑  «Մրցութային կարգով ընտրվել են Սահմանադրական բարեփոխումների խորհրդում ընդգրկվող հասարակական կազմակերպությունները և արտախորհրդարանական կուսակցությունները». *www.moj.am* (անգլերեն). Վերցված է 2022 թ․ մարտի 25-ին.
13. ↑  «Azerbaijan: Cluster Munitions Used in Nagorno-Karabakh». *Human Rights Watch* (անգլերեն). 2020 թ․ հոկտեմբերի 23. Վերցված է 2022 թ․ մարտի 25-ին.
14. ↑  «**Ցուցակ Հանրապետական կուսակցության համար ընտրողներին ցուցակագրող դպրոցների տնօրենների**» անվանումով ցուցակը sut.am կայքում
15. ↑  Իոաննիսյան․ Տպավորությունս այնպիսին է, որ հայցադիմումները ի սկզբանե գրված էին ՀՀԿ-ի անունից ներկայացնելու համար
16. ↑  «Իրավապաշտպաններ. տնօրենների հայցն՝ ընդդեմ Դանիել Իոաննիսյանի, ահաբեկելու նպատակ ունի». Արխիվացված է օրիգինալից 2017 թ․ ապրիլի 15-ին. Վերցված է 2017 թ․ ապրիլի 18-ին.
17. 1 2 3  Դանիելը՝ տնօրենների գուբի մեջ
18. ↑  «Տնօրենների մասով որևիցե սուտ բան չենք ասել». Իոաննիսյան